গত কয়েক বছরে স্পেনের ফুটবল কর্তারা যেসব সিদ্ধান্ত নিয়েছেন, তার ভেতর সবচেয়ে ভালো সিদ্ধান্তটা খুব সম্ভবত লুই এনরিকেকে কোচ করা। ফেসবুকে খেলা সম্প্রচার, মার্কিন যুক্তরাষ্ট্রে লিগের ম্যাচ আয়োজন, স্পেনের বাইরে স্প্যানিশ সুপার কাপ আয়োজন, ভর দুপুরে এল ক্লাসিকো; বেশির ভাগ সিদ্ধান্তই হয়েছে সমালোচিত। বিশ্বকাপে প্রথম ম্যাচ মাঠে গড়াবার আগমুহূর্তে কোচ ইউলেন লোগেতুগিকে ছাঁটাই, ফার্নান্দো হিয়েরোকে অন্তর্বর্তীকালীন কোচ নিয়োগ এবং সবশেষে লুই এনরিকেকে ‘লা ফিউরিয়া রোজা’দের কোচ নিয়োগ করাটাই খুব সম্ভবত স্পেনের ফুটবল কর্তাদের গত কিছুদিনে নেওয়া একমাত্র সঠিক সিদ্ধান্ত, যার ফলটা পাওয়া যাচ্ছে দ্রুতই। রাশিয়া বিশ্বকাপের রানার্স-আপ ক্রোয়েশিয়াকে স্পেন হারিয়ে দিয়েছে ৬-০ গোলে। আয়োজনটা ছিল উয়েফা নেশনস কাপের ‘লিগ এ’র ম্যাচ। বিশ্বকাপের ফাইনালের পর ক্রোয়েশিয়ার প্রথম প্রতিযোগিতামূলক ম্যাচ, তাতেই ৬-০ গোলে হার।